**Ministru kabineta rīkojuma projekta „Par ārkārtējās situācijas izsludināšanu” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Veterinārmedicīnas likuma 32.panta pirmā daļa un likuma „Par ārkārtējo situāciju un izņēmuma stāvokli” 6.panta pirmās daļas 2.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Š.g. 13.janvārī Pārtikas un veterinārais dienests (turpmāk – PVD) no valsts zinātniskā institūta “BIOR” saņēma ziņojumu par to, ka Āfrikas cūku mēris ir konstatēts no Krimuldas novada Krimuldas pagasta novietnes “Rukas” iesūtītajos paraugos. Novietnē atrodas 5023 cūku sugas dzīvnieki.Āfrikas cūku mēris ir vīrusu izraisīta (*iridovīrusu* ģints), ļoti lipīga un bīstama infekcijas slimība, kas skar cūku dzimtas dzīvniekus. Slimība cūkām nav ārstējama. Situāciju padara sliktāku tas, ka nav izstrādāta vakcīna, kas pasargātu no tālākas dzīvnieku inficēšanās un slimības masveida izplatīšanās, turklāt šīs slimības patoģenēze labvēlīgi ietekmē slimības nekontrolētu izplatīšanos, jo antivielas, kas veidojas pret vīrusu, nav vīrusu neitralizējošas. Āfrikas cūku mēris nekādā veidā nav bīstams cilvēkiem. Infekcijas avots ir slimās cūkas, bet mežacūkas ir vīrusa nēsātājas, kuras kopā ar *Ornithodoros* ģints ērcēm dabā veido vīrusa rezervuāru, tā vīrusam ļaujot saglabāties 10 – 12 gadus. Ārkārtējās situācijas izsludināšana Ādažu, Krimuldas un Salaspils novadā tiek pamatota ar to, ka ļoti īsā laika periodā ir nepieciešams piespiedu kārtā izkaut novietnē esošos cūku sugas dzīvniekus un iznīcināt ļoti lielu apjomu cūku sugas dzīvnieku izcelsmes blakusproduktus (t.sk. dzīvnieku līķus). Ievērojot slimības izplatīšanās draudus, tos nepieciešams likvidēt pēc iespējas tuvāk ĀCM skartajam punktam. PVD ir izvērtējis blakusproduktu uzņēmēju un uzņēmumu atbilstību normatīvo aktu prasībām par dzīvnieku izcelsmes blakusproduktu apriti. Normatīvo aktu prasībām atbilstošajiem uzņēmumiem ir piešķirts PVD atzīšanas numurs. Ņemot vērā novietnē “Rukas” esošo cūku sugas dzīvnieku skaitu esošo atzīto blakusproduktu pārstrādes un likvidēšanas iekārtu darbības kapacitāte var būt nepietiekama, tāpēc ir nepieciešams paredzēt cūku līķu sadedzināšanu sārtos. Konkrētā vieta nepieciešamības gadījumā tiks izvēlēta,  jo nav cita risinājuma, lai sasniegtu izvirzīto mērķi, un darbības īstenošana nepieciešama, lai nodrošinātu sevišķi svarīgu sabiedrības interešu ievērošanu  un nodrošinātu pilnīgu blakusproduktu likvidēšanu īsā termiņā. Lai varētu operatīvi likvidēt dzīvnieku izcelsmes blakusproduktus, ir jāiesaista attiecīgo pašvaldību atbildīgās amatpersonas, kā arī Valsts vides dienests un Valsts ugunsdzēsības un glābšanas dienests.Iepirkuma procedūras izsludināšana, lai nodrošinātu dzīvnieku izcelsmes blakusproduktu likvidēšanu nav iespējams noorganizēt, jo īsā termiņā ir jāiznīcina liels daudzums. Ja dzīvnieku izcelsmes blakusprodukti netiks likvidēti, slimība izplatīsies tālāk un radīs lielus sociālekonomiskos zaudējumus valstī. Tāpēc ir nepieciešama atļauja Pārtikas un veterinārajam dienestam, pamatojoties uz Publisko iepirkumu likuma 3.panata trešās daļas 2.punktu bez iepirkuma procedūras izsludināšanas nodrošināt dzīvnieku izcelsmes blakusproduktu likvidēšanu. |
| 3. | Projekta izstrādē iesaistītās institūcijas | PVD un VARAM. |
| 4. | Cita informācija | Nav. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Rīkojuma projekta tiesiskais regulējums attiecas uz visām personām, kuras dzīvo un uzturas teritorijā, kurā tiek izsludināta ārkārtējā situācija, kā arī uz tām personām, par kurām pastāv aizdomas, ka tās savā privātīpašumā tur nereģistrētus cūku sugas dzīvniekus. Rīkojuma projekta tiesiskais regulējums attiecas uz ierobežotu valsts teritoriju, kurā izsludināta ārkārtējā situācija. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums maina līdzšinējo administratīvo procedūru, jo tas nosaka īpašu tiesisko režīmu pēc ārkārtas situācijas izsludināšanas noteiktā Latvijas teritorijā. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

*Anotācijas III, IV, V un VI sadaļa – projekts šīs jomas neskar.*

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pārtikas un veterinārais dienests, Valsts policija, attiecīgo novadu pašvaldības, Valsts vides dienests, Valsts ugunsdzēsības un glābšanas dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Zemkopības ministrs Jānis Dūklavs

17.01.2017. 10:50

623

S.Vanaga

67027363, Sanita.Vanaga@zm.gov.lv

L.Gurecka

67027063, Linda.Gurecka@zm.gov.lv